Il-Kap tal-Fond Monetarju Internazzjonali, Christine Lagarde tpoġġiet taħt investigazzjoni formali mill-Maġistrati Franċizi, b’rabta ma’ allegat każ ta’ korruzzjoni fl-2008. Din l-investigazzjoni tista’ xxekkel il-possibilitá li l-eks ministru tal-finanzi ta’ Franza tkun kandidata għall-elezzjonijiet presidenzjali ta’ tliet snin oħra. Lagarde qed tkun investigata dwar ir-rwol tagħha biex in-negozjat, Bernard Tapie ingħata mal-€400 miljun f’kumpens. Lagarde qed tiċħad li għamlet xi ħaġa kontra l-liġi waqt li kienet ministru fi żmien il-Gvern ta’ Nicholas Sarkozy. Huwa fatt magħruf li Tapie kien appoġġja lil Sarkozy fl-elezzjonijiet presidenzjali tal-2007. Għalkemm infetħet din l-investigazzjoni, Lagarde qalet li mgħandhiex l-intenzzjoni li tirriżenja mill-Kap tal-Fond Monetarju Internazzjonali. It-terminu tagħha jintemm fl-2016.